SL Uradni list Evropske unije C 285/3

Obvestilo o uvedbi delnega vmesnega pregleda protidampinških ukrepov, ki se uporabljajo za uvoz nekaterih aluminijastih folij s poreklom iz Rusije

(2004/C 285/03)

Komisija je prejela zahtevo za delni vmesni pregled skladno s členom 11(3) Uredbe Sveta (ES) št. 384/96 (1) („osnovna uredba“).

1. Zahteva za pregled

Zahtevo je vložila odprta delniška družba Rusal Sayanal („vlagatelj“), izvoznik iz Rusije.

2. Izdelek

Izdelek, ki je predmet pregleda, je aluminijasta folija, katere debelina znaša najmanj 0,009 mm največ 0,018 mm, brez podlage, samo valjana, brez nadaljnje obdelave, v največ 650 mm širokih rolah s poreklom iz Rusije („zadevni proizvod“), običajno prijavljena pod oznako KN ex 7607 11 10. Ta oznaka KN je le informativnega značaja.

3. Obstoječi ukrepi

Trenutno veljavni ukrepi so dokončne protidampinške dajatve, uvedene z Uredbo Sveta (ES) št. 950/2001 (2) za uvoz aluminijastih folij s poreklom med drugim iz Rusije.

4. Vzrok za pregled

Zahteva skladno s členom 11(3) temelji na dokazilih prima facie, da so se okoliščine, na podlagi katerih so bili ukrepi sprejeti, spremenile, in da so te spremembe trajne.

Vlagatelj trdi in predlaga dokazila, ki izkazujejo, da bi primerjava med običajno vrednostjo na podlagi njegovih lastnih stroškov in cen ter njegovimi izvoznimi cenami v EU povzročila zmanjšanje dampinga znatno pod raven tekočih ukrepov. Zato vztrajanje pri ukrepih na sedanji ravni, ki temeljijo na predhodno ugotovljeni ravni dampinga, ni več potrebno za ublažitev dampinga.

5. Postopek za ugotavljanje dampinga

Po posvetu s svetovalnim odborom je bilo ugotovljeno, da obstaja dovolj dokazov, ki utemeljujejo uvedbo delnega vmesnega pregleda, zato Komisija uvaja pregled skladno s členom 11(3) osnovne uredbe v obsegu, ki je omejen na preverjanje dampinga, ki zadeva vlagatelja.

Preiskava bo ocenila potrebo po nadaljevanju, ukinitvi ali spremembi trenutnih ukrepov v zvezi z vlagateljem.

(a) Vprašalniki

Da bi pridobili informacije, za katere Komisija meni, da so potrebne za preiskavo, bo vlagatelju in organom zadevne države izvoznice poslala vprašalnike. Te informacije in ustrezna dokazila mora Komisija sprejeti v roku, ki je določen v točki 6(a) tega obvestila.

(b) Zbiranje informacij in zaslišanja

Vse zainteresirane stranke so vabljene, da predstavijo svoja stališča, posredujejo informacije, razen tistih iz vprašalnika, in zagotovijo ustrezna dokaze. Te informacije in ustrezne dokaze mora Komisija prejeti v roku, ki je določen v odstavku 6(a) tega obvestila.

Nadalje lahko Komisija zasliši zainteresirane stranke, pod pogojem, da njihova prošnja izkazuje poseben razlog, ki je vzrok zaslišanja. To prošnjo mora Komisija sprejeti v roku, ki je določen v odstavku 6(b) tega obvestila.

6. Časovne omejitve

(a) Za prijavo strank, posredovanje izpolnjenih vprašalnikov in vse druge informacije

Vse zainteresirane stranke, ki bodo zastopane med preiskavo, se morajo prijaviti pri Komisiji, predstaviti svoje stališče in predložiti izpolnjene vprašalnike ali druge informacije v roku 40 dni po objavi tega obvestila v Uradnem listu Evropske unije, razen kadar je drugače določeno. Opozarjamo na dejstvo, da je uveljavljanje večine procesnih pravic, navedenih v osnovni uredbi, odvisno od strankine prijave v zgoraj omenjenem roku.

(b) Zaslišanja

Vse zainteresirane stranke se lahko prijavijo na zaslišanje pri Komisiji v istem 40-dnevnem roku.

7. Pisna stališča, vrnitev izpolnjenega vprašalnika in dopisovanje

Vsa stališča in zahtevki zainteresirane stranke morajo biti v pisni obliki (ne v elektronskem formatu, razen ko je drugače določeno) in morajo vsebovati ime, naslov, naslov elektronske pošte, telefon in faks, in/ali številko teleksa zainteresirane stranke. Vse pisne predložitve, vključno z informacijami, zahtevanimi v tem obvestilu, izpolnjene vprašalnike in dopise, ki jih zainteresirana stranka dobavi na zaupni osnovi, se označijo kot „Interno“ (3) in, v skladu s členom 19(2) osnovne uredbe, opremijo z nezaupno različico, ki bo označena kot „V pregled zainteresiranim strankam“.

Naslov Komisije za dopisovanje:

European Commission Directorate General for Trade Directorate B Office: J-79 5/16 B-1049 Bruselj, Belgium Faks (+32 2) 295 65 05 Teleks COMEU B 21877

8. Nepripravljenost za sodelovanje

Kadar katera koli zainteresirana stranka zavrne dostop do potrebnih informacij ali teh kako drugače ne predloži v danem roku, ali pomembno ovira preiskavo, je mogoče pozitivne ali negativne ugotovitve skladno s členom 18 osnovne uredbe sprejeti na podlagi dejstev, ki so na voljo.

Če se ugotovi, da je ena izmed zainteresiranih strank posredovala napačne ali zavajajoče informacije, te informacije ne bodo upoštevane in se lahko skladno s členom 18 osnovne uredbe uporabijo dejstva, ki so na voljo. Če zainteresirana stranka ne sodeluje ali sodeluje samo delno in se uporabijo dejstva, ki so na voljo, je lahko izid manj ugoden za omenjeno stranko, kot bi bil v primeru, če bi sodelovala.

(1) UL L 56, 6.3.1996, str. 1. Uredba, kakor je bila nazadnje spremenjena z Uredbo Sveta (ES) št. 461/2004 (UL L 77, 13.3.2004, str. 12).

(2) UL L 134, 17.5.2001, str. 1. Uredba, kakor je bila nazadnje spremenjena z Uredbo Sveta (ES) št. 998/2004 (UL L 183, 20.5.2004, str. 4). Glej tudi obvestilo 2004/C 193/03 (UL C 193, 29.7.2004, str. 3) o spremembi imena in naslova odprte delniške družbe Rusal Sayanal.

(3) To pomeni, da je dokument samo za interno uporabo. Zaščiteno skladno s členom 4 Uredbe Evropskega parlamenta in Sveta (ES) št. 1049/2001 (UL L 145, 31.5.2001, str. 43). Zaupni dokument v skladu s členom 19 Uredbe Sveta (ES) št. 384/96 (UL L 56, 6.3.1996, str. 1) in člena 6 Sporazuma o izvajanju člena VI GATT 1994 (Protidampinški sporazum).